**VYJADRENIE HLAVNÉHO KONTROLÓRA OBCE NIŽNÝ KRUČOV**

**K vyjadreniu starostky obce k správe o finančnej kontrole č.2/2018.**

**Vážený spoluobčania:**

Predkladám Vám toto vyjadrenie, nakoľko starostka našej obce zverejnila svoje vyjadrenie, ktoré je plné klamstva a poloprávd.

V úvode svojho vyjadrenia ma starostka upozornila na porušenie zákona 357/2015 z mojej strany tým, že som návrh správy neprerokoval najprv so starostkou obce. O odstavec nižšie toto tvrdenie sama vyvracia, keď uvádza, že som jej na vyjadrenie dal málo času. Kontrola trvala 16 pracovných hodín hlavného kontrolóra a možnosť sa vyjadriť pre starostku trvala 37,5 pracovných hodín starostky obce.

Návrh správy som starostke predložil 11.05.2018 a lehota na vyjadrenie uplynula dňa 18.05.2018.V stanovenej lehote sa k návrhu starostka nevyjadrila, preto v súlade s platnou právnou úpravou vzťahujúcou sa na výkon kontroly, som vypracoval správu z kontroly a predložil som ju obecnému zastupiteľstvu.

Kontrolné zistenia:

* K tvrdeniu starostky, že uznesenia č.60-64/2015 sú nezákonné uvádzam:

Súlad týchto predmetných uznesení so zákonom potvrdila Okresná prokuratúra vo Vranove nad Topľou a nariadila ich dodržiavanie. Starostka tieto uznesenia napriek tomu nedodržiava a tým porušuje Zákon o obecnom zriadení č.369/1990.

* Zvolávaním zasadnutí zastupiteľstva na utorok doobeda starostka porušuje schválený rokovací poriadok a to len z toho dôvodu, aby poslancom sťažila ich možnosť zúčastniť sa na zasadaniach OZ.
* K tvrdeniu o „mastnej odmene“ pre kontrolóra obce chcem uviesť, že doteraz nebola vyplatená! Poslanci ju schválili v súlade so zákonom 369/1990 na základe mojej žiadosti. Ako vedúci zamestnanec obce som povinný sa vzdelávať a všetky poplatky na toto vzdelávanie som si hradil z vlastných prostriedkov. Obec, ako môj zamestnávateľ mi tieto náklady odmieta preplácať aj keď je to jej povinnosťou. Z tohto dôvodu som požiadal poslancov OZ o odmenu.
* Starostka obce nerešpektuje schválený rozpočet obce, nedodržiava ani Zásady hospodárenia s majetkom obce Nižný Kručov. Aby svoje porušenia zakryla vypracovala falošnú smernicu č.1/2012,prepísala zápisnice a uznesenia aby nevyšlo najavo, že táto smernica nebola nikdy schválená poslancami OZ. Smernicou si navýšila svoje právomoci a teraz sa rozhodla, že sama upraví schválený rozpočet aj každý mesiac, ak to bude potrebovať. Toto konanie je v rozpore so zákonom a je súčasťou vzneseného obvinenia.
* K tvrdeniam starostky, že zabezpečila dodržiavanie VZN č.13/2008 o zostatkoch na pokladni uvádzam, že kontrola č.2/2017 vytkla nedostatky za 1.polrok 2017 a kontrola č.2/2018 doplnila zistenia o pokračujúcom nedodržiavaní v auguste 2017.
* K tvrdeniu, že dotlačila firmu UPC k oprave miestneho rozhlasu s rozšírením až k pánovi Pankuchovi uvádzam, že na zasadaní OZ dňa 26.01.2018 poslanci jednali so zástupcom f. UPC, ktorý im ponúkol možnosť priložiť do ich výkopu kábel na rozšírenie miestneho rozhlasu. Poslanci prijali uznesenie, ktorým poverili obec zakúpením kábla na rozšírenie rozhlasu. Starostka sa zasadaní OZ v roku 2018 spolu so svojím zástupcom ešte ani raz nezúčastnila!

**Záver :**

Ako Hlavný kontrolór obce sa snažím vykonávať svoju funkciu v prospech našej obce a nie zo zištných dôvodov, ako to tvrdí pani starostka.

* Snažím sa, aby v našej obci platil zákon a poriadok pre všetkých rovnako.
* Snažím sa, aby boli občania pravdivo informovaní.
* Snažím sa, aby sa každý občan našej obce dovolal spravodlivosti.
* Snažím sa brániť starostke v nehospodárnom nakladaní s peniazmi Vás občanov.
* Rozhodol som sa nekandidovať za starostu ani za poslanca v najbližších voľbách, aby som Vám dokázal, že nemám nijaké zištné dôvody.
* Rozhodol som sa nerobiť žiadnu zákazku pre obec, aby nik nemohol povedať, že som na tom zarobil.

Som pripravený každému občanovi obce predložiť dôkazy, že moje tvrdenia sa zakladajú na pravde.

Bartolomej Marcinčin, hlavný kontrolór obce